Hommeltuie ingespan teen indringerplante | Netwerk24
11 Julie 2020 07:06
Boere in die Kammanassie-gebied in die Klein-Karoo gebruik deesdae hommeltuie om indringerplante uit te roei.
Veral wattel- en dennebome het oor die afgelope vier dekades die noordelike en suidelike hange asook die bergtoppe van die Outeniekwaberge oorgeneem, sê Cobus Meiring van die Inisiatief vir Grondeienaars in die Suid-Kaap (SCLI).
Volgens hom het die watervlak van bergopvangsgebiede, strome, vleilande, fonteine en ondergrondse waterbronne beduidend afgeneem as 'n regstreekse gevolg van hierdie indringerbome wat geweldig baie water opneem.
Morné Jonker met sy hommeltuig. Foto: Cobus Meiring, SCLI
Nie net boere word hierdeur geraak nie, lui 'n verklaring van die SCLI.
Stroomaf ondervind watergebruikers in die Kammanassie- en Olifantsrivierstelsel dieselfde probleem. Die rivierstelsels wat dorpe soos Oudtshoorn en Calitzdorp voed, het ook opgedroog of gesak.
Die veldbrande in 2018 het 100 000 ha plantegroei verwoes, maar vir grondeienaars die kans gegee om beduidende vordering in die uitwissing van die indringerplante te maak.
Die beste manier om dit egter uit te roei is om te keer dat dit na só 'n brand weer groei, sê Morné Jonker, 'n boer van Kammanassie wat op die plaas Ezeljacht boer.
"Hoewel van die indringerbome vernietig is, het die veldbrande nuwe groei gestimuleer en daar kom nou letterlik honderde saailinge per vierkante meter in die vrugbare grond op."
'n Hommeltuig wat onkruiddoder spuit. Foto: Cobus Meiring, SCLI
Hy sê wattel- en dennebome groei op byna 500 ha in die omgewing. Hy skat dat meer as 90% van die gebied deur wattelbome binnegedring is.
"Die beste kans om te keer dat dié bome volwasse word, is deur van hommeltuie gebruik te maak om die indringerplante met 'n geskikte onkruiddoder te bespuit."
Volgens hom is dit baie akkuraat, bekostigbaar en effektief om die indringerplante op groot skaal uit te roei.